Engelsk domstol: Samsung ikke like kule som Apple
Samsung har ikke etterlignet Apple da de designet sitt nettbrett Galaxy tab. Det slo en britisk domstol fast torsdag. Dommen kommer etter en rekke søksmål fra den amerikanske giganten mot sin sørkoreanske hovedutfordrer i flere land verden over. Striden handler om patentrettighetene og likhetene mellom de to selskapenes produkter. Tidligere i år vant Apple en tilsvarende sak i en amerikansk domstol. Apple ble etter den amerikanske dommen tilkjent over én milliard dollar i erstatning.I den britiske domstolen gikk det derimot den andre veien. Samsung vant saken som handler om nettbrettene iPad og Galaxy tab. Søksmålet handler om likhetene mellom de to selskapenes nettbrett. Apple mener sørkoreanerne har kopiert deres utseende på nettbrettet. Det mener derimot ikke den britiske domstolen. Ifølge nyhetsbyrået Reuters poengterer den britiske ankedomstolen at Samsungs Galaxy tab «ikke er like kul» som Apples iPad. Samsungs nettbrett har heller ikke den samme enkelheten som sin amerikanske konkurrent. - De har ikke den samme ekstreme enkelheten som ligger i Apples design, skriver engelske The Guardian. Dommen som falt i den engelske domstolen er gjeldende for alle andre europeiske land, og vil dermed hindre flere runder mellom de to selskapene i Europa. Apple har mulighet til å anke saken videre til høyesterett.Samsung er ikke skuffet over at domstolen på tross av at de blir dømt til å være mindre kule. - Vi fortsetter å tro at Apple ikke var de første til å designe et rektangulært nettbrett med avrundede hjørner, skriver selskapet ifølge Reuters. Den britiske domstolen krever også at Apple kommer med en skriftlig beklagelse både på sine nettsider og i engelske aviser. Ifølge engelske The Telegraph har domstolen også spesifisert hvordan denne beklagelsen skal se ut. Apples unnskyldning kan ikke være mindre enn skrifttypen arial med 14 punkters størrelse. Apple har så langt ikke ønsket å kommentere dommen fra torsdag.
Apple må komme med en skriftlig unnskyldning til Samsung etter en dom i en britisk domstol. Det var Apples kulhet som felte dem.